আবার ‘যখের ধন’। রবীন্দ্রনাথের মর্মান্তিক ছোটগল্প ‘সম্পত্তি সমর্পণ’ মনে পড়তে বাধ্য। ঘটনাটি ঘটেছে কর্নাটকের বেলাগাভি জেলার খাড়েবাজার এলাকার। কয়েকজন মিলে একটি ১৪ মাসের শিশুকে বলি দিয়ে যখ বানিয়ে গুপ্তধন লাভের চেষ্টা করছিল।
সর্বভারতীয় সংবাদমা‌ধ্যমের খবর অনুযায়ী, পুলিশ সূত্রে জানা গিয়েছে, শিরিনা জমাদার, মুসাবি মোল্লা, জাভেদ মোল্লা, ফারুক মোল্লা এবং সোনা মোল্লা তাদের বাড়িওয়ালার ১৪ মাস বয়সি মেয়েকে হত্যা করে মাটিতে পুঁতে ফেলার চেষ্টায় ছিল। কিন্তু শেষ পর্যন্ত শিশুটি চিৎকার করে কেঁদে ওঠায় প্রতিবেশীরা সেখানে প্রবেশ করেন এবং শিশুটিকে উদ্ধার করেন।
বাড়িওয়ালা মহম্মদ গাউস পিরজাদে জানিয়েছেন, গত তিন বছর ধরে এই পরিবারটি তাঁর বাড়িতে ভাড়া রয়েছে। কোনওদিন কোনও সমস্যা এদের সঙ্গে হয়নি। বরং পিরজাদের শিশুটিকে তারা প্রায়ই আদর করতে তাদের ঘরে নিয়ে যেত, কয়েক দিন আগে এই ভাড়াটেরা বাড়ির ভিতরেই একটি ৬ ফুট বাই চার ফুট গর্ত খোঁড়ে। তিনি তাতেও কোনও প্রশ্ন তোলেননি। কয়েকদিন শিশুটি তাদের ঘর থেকে কাঁদতে কাঁদতে ফিরে আসে। মহালয়ার দিন শিশুটিকে তারা আবার নিয়ে যায়। এবং সেই দিনই এই ঘটনা ঘটে।
ঘটনাস্থলে প্রতিবেশীরা হাজির হলে সেখান থেকে তিনজন পুরুষ পালিয়ে যায়। শিরিনা জমাদারকে পুলিশ গ্রেফতার করতে সমর্থ হয়। পুলিশের তরফ থেকে জানানো হয়েছে, যেখানে শিশুটিকে বলি দেওয়ার পরিকল্পনা তারা করেছিল, সেখানে কোনও অপতান্ত্রিক ক্রিয়া চলছিল। কারণ সেখান থেকে একটি কালো মুখোশ, ধুপ, তেল ও লেবু উদ্ধার হয়েছে। এই সবই কোনও অপতান্ত্রিক ক্রিয়ার উপকরণ বলে পুলিশের অনুমান। স্থানীয়দের মতে, এই পরিবার শিশুটিকে হত্যা করে যখ বানিয়ে গুপ্তধন লাভের অপতান্ত্রিক ক্রিয়া করছিল।
প্রসঙ্গত, যখ তৈরি এক অতি প্রাচীন অপতান্ত্রিক ক্রিয়া। সাধারণত গুপ্তধন রক্ষার জন্য কোনও বালককে হ্ত্যা করে যখ বানানো হতো। রবীন্দ্রনাথের প্রাগুক্ত গল্পে তার সাক্ষ্য রয়েছে। কিন্তু, শিশু বলি দিয়ে গুপ্তধনের সন্ধান অপতন্ত্রেও বিরল।